Gʻafur Rahimov. Rahimov Gʻofur Rahimovich (1929-yil 1-fevral, Andijon shahri, Oʻzbekiston SSR – 2018-yil 19-sentyabr, Toshkent shahri, Oʻzbekiston) – oʻzbek huquqshunosi, davlat va jamoat arbobi. 1985—1994-yillarda Oʻzbekiston ichki ishlar vazirining oʻrinbosari boʻlgan. Biografiyasi. 1944—1947 – Andijon shahridagi „Vatan uchun“ arteli ishchisi. 1951-yilda Toshkent militsiya maktabini tamomlagan. 1959-yilda Andijon universitetining yuridik fakulteti magistraturasini tugatgan. 1951—1952 – Andijon viloyati ichki ishlar boshqarmasi sotsialistik mulkni talon-toroj qilinishiga qarshi kurash boʻlimi tezkor vakili. 1952—1961 – Andijon viloyati ichki ishlar boshqarmasi sotsialistik mulkni talon-toroj qilinishiga qarshi kurash boʻlimi katta tezkor vakili. 1961—1967 – Andijon viloyati ichki ishlar boshqarmasi sotsialistik mulkni talon-toroj qilinishiga qarshi kurash boʻlimi boshligʻi. 1967—1969 – Andijon viloyati ichki ishlar boshqarmasi jamoat tartibini saqlash boshqarmasi boshligʻi. 1969—1979 – Andijon viloyati ichki ishlar boshqarmasi boshligʻining oʻrinbosari. 1979—1983 – Andijon viloyati ichki ishlar boshqarmasi boshligʻi. 1983—1985 – Buxoro viloyati ichki ishlar boshqarmasi boshligʻi. 1983-yil 2-iyul kuni general-mayor maxsus unvoni berilgan. 1985—1991 – Oʻzbekiston SSR ichki ishlar vazirining oʻrinbosari – jamoat xavfsizligi xizmati boshligʻi. 1990-yil 8-iyun kuni Oʻzbekiston SSR prezidenti farmoni bilan Andijon viloyatida favqulodda holat komendanti etib tayinlangan. 1991—1993 – Oʻzbekiston Respublikasi ichki ishlar vazirining birinchi oʻrinbosari – tezkor qidiruv xizmati boshligʻi. Ayni vaqtda, 1991-yil 25-avgustdan 16-sentyabrgacha ichki ishlar vaziri vazifasini vaqtincha bajaruvchi boʻlgan. 1993—1994 – Oʻzbekiston Respublikasi ichki ishlar vazirining oʻrinbosari – jamoat xavfsizligi xizmati boshligʻi. 1994-yil 7-mayda isteʼfoga chiqqan va shu kundan boshlab umrining oxirigacha ichki ishlar vazirligi faxriylarni qoʻllab-quvvatlash jamoatchilik markazi raisi boʻlgan. 2018-yil 19-sentyabr kuni 89 yoshida vafot etgan. Chigʻatoy qabristoniga dafn etilgan. Mukofotlari. 1969-yilda Vladimir Ilich Lenin tavalludining 100 yilligi munosabati bilan taʼsis etilgan medal bilan mukofotlangan. 1977-yilda Mehnat Qizil Bayroq ordeni bilan taqdirlangan. 1981-yil 8-dekabrda „Oʻzbekiston SSRda xizmat koʻrsatgan yurist“ faxriy unvoni berilgan. 1992-yil 28-avgustda Oʻzbekiston Respublikasining Faxriy yorligʻi bilan mukofotlangan. 1994-yilda Shuhrat medali bilan mukofotlangan. 1999-yil 1-fevralda tavalludining 70 yilligi munosabati bilan 2-darajali Shon-sharaf ordeni berilgan. 2004-yil 1-fevralda tavalludining 75 yilligi munosabati bilan Oʻzbekistonda xizmat koʻrsatgan yurist faxriy unvoni berilgan. Oʻzbekiston Respublikasi mustaqilligining 5 yilligi (1996), 10 yilligi (2001), 15 yilligi (2006), 20 yilligi (2011), 25 yilligi (2016) esdalik nishonlari va Oʻzbekiston Respublikasi Qurolli Kuchlarining 5 yilligi (1997), 10 yilligi (2002), 15 yilligi (2007), 20 yilligi (2012), 25 yilligi (2017) esdalik nishonlari bilan mukofotlangan.